DA Den Europæiske Unions Tidende C 209/2

Meddelelse om gældende antidumpingforanstaltninger vedrørende importen af kaliumpermanganat med oprindelse i Folkerepublikken Kina

(2004/C 209/02)

Kommissionen er blevet underrettet om, at EF-erhvervsgrenens produktion af kaliumpermanganat er ændret.

1. Vare og gældende foranstaltninger

Den pågældende vare er kaliumpermanganat (med kemisk formel KMnO4) med oprindelse i Folkerepublikken Kina og normalt tariferet under KN-kode 2841 61 00. KN-koden oplyses kun til orientering.

De gældende foranstaltninger er en endelig antidumpingtold, som blev indført ved Rådets forordning (EF) nr. 299/2001 (1).

2. Den seneste udvikling

Kommissionen har fået oplyst, at den eneste producent af kaliumpermanganat, som udgjorde EF-erhvervsgrenen i den undersøgelse, der førte til indførelse af de gældende foranstaltninger, har lukket produktionen i Fællesskabet. Det hævdes derfor, at de gældende foranstaltninger ikke længere er nødvendige og følgelig bør ophæves.

Producenten er dog ikke enig i denne påstand og har fremført, at der ikke er tale om en endegyldig nedlukning af produktionen i Fællesskabet, men blot en midlertidig suspension af produktionen.

Endvidere betyder udvidelsen af Den Europæiske Union den 1. maj 2004, at der tilsyneladende er mindst én anden producent af kaliumpermanganat i de nye medlemsstater.

3. Procedure

Kommissionen opfordrer interesserede parter til at fremsætte bemærkninger til ovenstående udvikling. For at indhente de oplysninger, som Kommissionen anser for nødvendige for at undersøge udviklingen, sender den en kopi af denne meddelelse til de to ovennævnte EF-producenter, jf. punkt 2, til alle producentsammenslutninger i Fællesskabet, til eksportører/producenter i Folkerepublikken Kina, til importører, der samarbejdede i den undersøgelse, der førte til indførelsen af de gældende foranstaltninger, til alle sammenslutninger af eksportører/producenter, til alle sammenslutninger af importører og til myndighederne i det pågældende eksportland. Ovennævnte parter og andre interesserede parter bedes derfor inden for en frist på 40 dage efter offentliggørelsen af denne meddelelse i Den Europæiske Unions Tidende give sig til kende og indgive oplysninger og tilhørende dokumentation om eksistensen af en EF-erhvervsgren til Kommissionen.

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts adresse, e-mail-adresse, telefon-, telefax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, og korrespondance, som de interesserede parter videregiver som fortroligt materiale, skal forsynes med påtegningen »Fortroligt« (2) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag forsynet med påtegningen »Kan konsulteres af interesserede parter«.

Kommissionens postadresse:

Europa-Kommissionen Generaldirektoratet for Handel Direktorat B Kontor J-79 5/16 B-1049 Bruxelles Fax (32-2) 295 65 05 Telex COMEU B 21877.

(1) EFT L 44 af 15.2.2001, s. 4. Senest ændret ved Rådets forordning (EF) nr. 152/2003 (EFT L 25 af 30.1.2003, s. 21).

(2) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om gennemførelse af artikel VI i GATT 1994 (antidumpingaftalen).